REPUBLIKA SRBIJA

NARODNA SKUPŠTINA

Odbor za ustavna pitanja

i zakonodavstvo

04 Broj: 06-2/69-14

20. maj 2014. godine

B e o g r a d

Z A P I S N I K

ŠESTE SEDNICE ODBORA ZA USTAVNA PITANjA I ZAKONODAVSTVO NARODNE SKUPŠTINE, ODRŽANE 20. MAJA 2014. GODINE

Sednica je počela u 09.00 časova.

Sednicom je predsedavao dr Aleksandar Martinović, predsednik Odbora.

Sednici su prisustvovali članovi Odbora: Žarko Mićin, Veroljub Arsić, Biljana Pantić Pilja, Svetislav Vukmirica, Petar Petrović, Žarko Obradović, Nenad Nikolić, zamenik člana Odbora Aleksandra Jablanovića, Tanja Tomašević Damnjanović, Vesna Martinović, Balint Pastor, Vesna Besarović i prof. dr Janko Veselinović.

Sednici nisu prisustvovali članovi Odbora: Dragan Nikolić, Katarina Rakić, Zvonimir Stević, Mirko Čikiriz, kao ni njihovi zamenici.

 Sednici Odbora su prisustvovali: Ištvan Pastor, predsednik Skupštine Autonomne Pokrajine Vojvodine, Milorad Gašić, sekretar Skupštine Autonomne Pokrajine Vojvodine, Čila Gimpel Kantor, šef Kabineta predsednika i Maja Slavnić, saradnik za odnose sa javnošću.

Na predlog predsednika Odbora, jednoglasno je usvojen sledeći

D n e v n i r e d

 1. Razmatranje Predloga Statuta Autonomne Pokrajine Vojvodine sa Predlogom odluke o davanju prethodne saglasnosti na Predlog Statuta Autonomne Pokrajine Vojvodine, koji je podnela Skupština Autonomne Pokrajine Vojvodine.

 Pre prelaska na odlučivanje o tački dnevnog reda, pošto je otvorena diskusija, za reč se javio Ištvan Pastor, predsednik Skupštine Autonomne Pokrajine Vojvodine kao predstavnik predlagača, zahvalio se na pozivu i istakao da se do Predloga odluke o davanju prethodne saglasnosti na Predlog Statuta Autonomne Pokrajine Vojvodine došlo 2/3 većinom glasova u Skupštini Autonomne Pokrajine Vojvodine, koja je bila moguća saglasnošću kako parlamentarne većine tako i opozicije a formalno-pravno je postupak započet Odlukom Ustavnog suda, koja je doneta 5. decembra 2013. godine, kojom je Ustavni sud ostavio rok od šest meseci da se postupi po Odluci.

 U nastavku izlaganja je istakao da se došlo do nacrta Odluke oko kog je postignuta široka saglasnost koja je rezultirala utvrđivanjem Predloga odluke na sednici pokrajinskog parlamenta od 14. maja 2014. godine. Kao i da je ubeđen da se postupilo u skladu sa Odlukom Ustavnog suda, i da je tekst Statuta usklađen sa intencijama koje su navedene u Odluci Ustavnog suda Republike Srbije.

 Na kraju izlaganja gospodin Ištvan Pastor je zamolio Odbor da zauzme pozitivan stav po pitanju predložene Odluke.

 Prva tačka dnevnog reda. Razmatranje Predloga Statuta Autonomne Pokrajine Vojvodine sa Predlogom odluke o davanju prethodne saglasnosti na Predlog Statuta Autonomne Pokrajine Vojvodine, koji je podnela Skupština Autonomne Pokrajine Vojvodine.

Odbor je razmotrio Predlog Statuta Autonomne Pokrajine Vojvodine sa Predlogom odluke o davanju prethodne saglasnosti na Predlog Statuta Autonomne Pokrajine Vojvodine, koji je podnela Skupština Autonomne Pokrajine Vojvodine, smatra da su u skladu sa Ustavom i pravnim sistemom i odlučio je da predloži Narodnoj skupštini da prihvati Predlog odluke o davanju prethodne saglasnosti na Predlog Statuta Autonomne Pokrajine Vojvodine.

Odbor je odluku doneo jednoglasno.

Za izvestioca Odbora na sednici Narodne skupštine određen je predsednik Odbora.

Sednica je završena u 09.10 časova.

 Sastavni deo ovog zapisnika čine stenografske beleške.

 SEKRETAR PREDSEDNIK

dr Radoje Cerović dr Aleksandar Martinović